Ismét fel lehet ajánlani az 1 százalékot Iványi Gáborék egyházának
A testvérközösség jelentette be, hogy visszakapták a technikai számot, ami a felajánláshoz szükséges.
Újra fel lehet ajánlani az egyházi 1 százalék adót a Magyarországi Evangéliumi Testvérközösségnek (MET), miután az egyház visszakapta az ehhez szükséges 0444-es technikai számot – jelentette be Iványi Gábor lelkész a MET oldalán.

  A technikai számok bevezetése óta becsülettel kezeltük az SZJA egyházaknak felkínálható 1%-át. Egyházak esetében ehhez az állam hozzátett egy kiegészítést, így a felajánlás majdnem dupláját kapták kézhez. Azonban mióta kitalálták, hogy vannak az „egyházi tevékenységet végző szervezetek”, amelyek nem egyházak, tehát más kategóriába kerültek, azóta előbbiek részére a kifizetés szünetelt”

– írta erről Iványi az általa vezetett egyház oldalán.

A részletekből kiderült, hogy a MET Strasbourgban pert nyert a Magyar Állammal szemben, ahol kimondták, hogy alkotmánysértő módon fosztották meg őket az egyházi státusztól, így visszamenőleg jár a visszatartott pénz. “Akkor az állam (nem a tényleges bevallások, hanem az utolsó megkérdőjelezhetetlen év befizetései alapján) visszamenőleg fizetett. Azonban 2017–2020 között változatlanul nem, arra hivatkozva, hogy a bírósági döntés csak a visszamenőleges kifizetésre kötelezte őket, egyházi státuszunk rendezésére nem” – olvasható a MET közleményében.

“Egy idő múlva annyi látszólagos engedményt tettek, hogy fel lehet kínálni vallási tevékenységet végző szervezetnek is az 1 %-ot, hiszen alkotmánysértő, hogy van olyan hívő ember, aki saját egyháza felé ezt nem teheti meg, és arra kényszerítik, hogy egy másik egyháznak kínálja fel. Velünk ezt meg is tették, hogy a nekünk felkínált 1 %-ot másnak utalták, pl. az evangélikus vagy a metodista egyháznak” – írta erről Iványi Gábor.

Az ügy mostani fejleménye, hogy váratlanul arról értesítette az egyházat a NAV, hogy visszaadják a technikai számot, így az egyházi 1% újra felajánlható lesz. A státusza ügyéért azonban továbbra is harcot folytat az egyház.

Iványi Gáborral tavaly nyáron interjút készített a hvg360, a beszélgetést alább olvashatják:
Magyarországi Evangéliumi Testvérközösség Iványi Gábor adó itthon felajánlás 1 százalék